Source: http://legislatie.just.ro/Public/DetaliiDocument/156695?isFormaDeBaza=True
Timestamp: 2019-12-05 23:43:49+00:00
Document Index: 30256927

Matched Legal Cases: ['Articolul 1', 'Articolul 2', 'Articolul 3', 'Articolul 4', 'Articolul 5', 'Articolul 6', 'Articolul 7', 'Articolul 8', 'Articolul 9', 'Articolul 10', 'Articolul 11', 'Articolul 12', 'Articolul 13', 'Articolul 14', 'Articolul 15', 'Articolul 16', 'Articolul 17', 'Articolul 18', 'Articolul 19', 'Articolul 20', 'Articolul 21', 'Articolul 22', 'Articolul 23', 'Articolul 24', 'Articolul 25', 'Articolul 26', 'Articolul 27', 'Articolul 28', 'Articolul 29', 'Articolul 30', 'Articolul 31', 'Articolul 32', 'Articolul 33', 'Articolul 34', 'Articolul 35', 'Articolul 36', 'Articolul 37', 'Articolul 38', 'Articolul 39', 'Articolul 40', 'Articolul 41', 'Articolul 42', 'Articolul 43', 'Articolul 44']

privind protecția topografiilor produselor semiconductoare*)
LEGE nr. 16 din 6 martie 1995 (*republicată*)privind protecția topografiilor produselor semiconductoare*)
Publicat în MONITORUL OFICIAL nr. 211 din 25 martie 2014
Legea nr. 16/1995 a fost republicată în Monitorul Oficial al României, Partea I, nr. 824 din 6 octombrie 2006, și a fost modificată prin Legea nr. 76/2012 pentru punerea în aplicare a Legii nr. 134/2010 privind Codul de procedură civilă, publicată în Monitorul Oficial al României, Partea I, nr. 365 din 30 mai 2012 cu modificările ulterioare. + Capitolul I Obiectul protecției + Articolul 1Topografiile produselor semiconductoare sunt protejate pe teritoriul României, prin înregistrarea la Oficiul de Stat pentru Invenții și Mărci, în condițiile prevăzute prin prezenta lege. + Articolul 2În înțelesul prezentei legi, termenii și expresiile de mai jos se definesc după cum urmează:a) B.O.P.I. - Buletinul Oficial de Proprietate Industrială - Secțiunea Topografii; ... b) produs semiconductor - forma finală sau intermediară a oricărui produs:– compus dintr-un substrat ce comportă un strat de material semiconductor; și ... – constituit din unul sau mai multe straturi de materiale conductoare, izolante ori semiconductoare, straturile fiind dispuse conform unei configurații tridimensionale prestabilite; și ... – destinat să îndeplinească, în mod exclusiv sau nu, o funcție electronică; ... ... c) topografie a unui produs semiconductor - o serie de imagini legate între ele, indiferent de modalitatea în care acestea sunt fixate sau codate, reprezentând configurația tridimensională a straturilor care compun un produs semiconductor și în care fiecare imagine reproduce desenul sau o parte din desenul unei suprafețe a produsului semiconductor, în orice stadiu al fabricației sale; ... d) exploatare comercială - vânzarea, închirierea, leasingul sau orice altă metodă de distribuire comercială ori ofertă făcută în aceste scopuri. Cu toate acestea exploatarea comercială nu include exploatarea în condiții de confidențialitate; se aplică sub condiția ca nicio distribuire către terți să nu aibă loc în afară de situația în care exploatarea topografiei se efectuează în condițiile de confidențialitate cerute de măsurile necesare în vederea protecției intereselor esențiale pentru siguranța națională. ... + Articolul 3(1) Sunt protejate, în condițiile prezentei legi, topografiile originale. Sunt originale topografiile care constituie rezultatul efortului intelectual al creatorilor lor și care, la data când au fost create, nu erau uzuale pentru creatorii de topografii și pentru fabricanții de produse semiconductoare.(2) O topografie constituită dintr-o combinație de elemente și de interconexiuni uzuale poate fi protejată numai dacă combinația, luată în ansamblul ei, este originală, în sensul alin. (1). + Articolul 4Drepturile titularului unei topografii protejate asupra produsului semiconductor nu sunt condiționate de faptul că acesta este sau nu încorporat într-un produs. + Articolul 5Protecția acordată, potrivit art. 3, se aplică numai topografiei propriu-zise, cu excluderea oricărui concept, procedeu, sistem, oricărei tehnici sau informații codate încorporate în această topografie. + Capitolul II Dreptul la protecție + Articolul 6(1) Pot beneficia de protecția oferită prin prezenta lege:a) persoanele fizice care sunt resortisante ale unui stat membru al Uniunii Europene sau al Organizației Mondiale a Comerțului ori care au reședința obișnuită pe teritoriul unui astfel de stat; ... b) societățile sau alte persoane juridice care desfășoară o activitate industrială ori comercială, reală și efectivă, pe teritoriul României sau al unui stat membru al Uniunii Europene ori al Organizației Mondiale a Comerțului. ... (2) În cazul negocierii unor acorduri internaționale cu state terțe sau al adoptării de dispoziții interne, prin care se intenționează extinderea protecției acordate prin prezenta lege altor persoane decât cele prevăzute la alin. (1), Comisia Europeană va fi informată cu 30 de zile în avans.(3) Încheierea acordurilor sau adoptarea dispozițiilor prevăzute la alin. (2) nu poate avea loc mai devreme de două luni de la data informării Comisiei Europene, în cazul în care aceasta comunică statului român, în termenul prevăzut la alineatul precedent, intenția de a prezenta Consiliului European o propunere în sensul extinderii protecției de către toate statele membre în ceea ce privește persoanele sau statele terțe respective.(4) Dacă în această perioadă de două luni Comisia Europeană prezintă Consiliului European o astfel de propunere, încheierea acordurilor sau adoptarea dispozițiilor prevăzute la alin. (2) nu poate avea loc mai devreme de 4 luni de la data prezentării propunerii.(5) În lipsa unei comunicări din partea Comisiei Europene în termenul prevăzut la alin. (3) sau a prezentării unei propuneri ori a adoptării unei decizii a Consiliului European în termenele prevăzute la alin. (4), statul român poate încheia acordurile sau poate adopta dispozițiile prevăzute la alin. (2).(6) Decizia Consiliului European, adoptată în baza propunerii Comisiei Europene, nu împiedică încheierea acordurilor sau adoptarea dispozițiilor prevăzute la alin. (2), cu excepția cazului în care Consiliul decide în sens contrar, cu majoritate calificată. + Articolul 7(1) Persoana îndreptățită să obțină protecția legală a unei topografii poate fi reprezentată, în relațiile cu Oficiul de Stat pentru Invenții și Mărci, prin mandatar.(2) În cazul persoanelor fizice și al persoanelor juridice străine, cu domiciliul, respectiv sediul, în străinătate, reprezentarea prin mandatar este obligatorie, mandatarul trebuind să aibă domiciliul sau sediul pe teritoriul României. + Articolul 8(1) Dreptul la protecția topografiei unui produs semiconductor aparține creatorului topografiei sau succesorului în drepturi al acestuia. În cazul în care sunt mai mulți creatori, coautori, drepturile aparțin acestora în comun.(2) Dreptul la protecție este acordat și persoanelor prevăzute la art. 6, care:a) procedează la o primă exploatare comercială a unei topografii, în România sau în Uniunea Europeană, ce nu a mai făcut obiectul niciunei exploatări în lume; și ... b) au primit din partea unei persoane în drept să dispună de topografie autorizația exclusivă de a exploata comercial această topografie pe teritoriul României sau în Uniunea Europeană. ... + Articolul 9(1) Dacă topografia a fost creată de un salariat în cadrul sarcinilor de serviciu, dreptul la protecția topografiei aparține unității al cărei salariat este creatorul topografiei.(2) Dacă topografia a fost creată la comanda unei persoane fizice sau persoane juridice, dreptul la protecția topografiei aparține persoanei care a comandat-o.(3) În cazul în care există dispoziții contractuale contrare celor de la alineatele precedente, se aplică aceste dispoziții contractuale. + Articolul 10Dacă o topografie a fost exploatată comercial, în țară sau în străinătate, topografia poate beneficia de protecție, în condițiile prezentei legi, numai dacă cererea de înregistrare a fost depusă la Oficiul de Stat pentru Invenții și Mărci în termen de 2 ani de la data primei exploatări comerciale. + Articolul 11În situația în care o topografie nu a fost exploatată comercial timp de 15 ani de la data la care a fost creată sau codată pentru prima oară, la împlinirea acestui termen dreptul la protecție încetează, după cum urmează:a) dacă topografia nu a fost înregistrată, ea nu mai poate face obiectul unei cereri de înregistrare; ... b) dacă topografia a fost înregistrată, drepturile conferite prin înregistrare se sting. ... + Capitolul III Înregistrarea topografiilor + Articolul 12(1) Înregistrarea unei topografii de produs semiconductor este condiționată de constituirea la Oficiul de Stat pentru Invenții și Mărci a unui depozit reglementar al cererii de înregistrare.(2) O cerere de înregistrare poate avea ca obiect o singură topografie, iar o topografie poate fi înregistrată numai o singură dată. + Articolul 13(1) Depozitul cererii de înregistrare a unei topografii este reglementar constituit dacă se depun următoarele:a) o cerere scrisă prin care se solicită înregistrarea topografiei și care trebuie să evidențieze cel puțin:– numele, prenumele și domiciliul creatorului/creatorilor topografiei; ... – numele și prenumele sau denumirea și adresa solicitantului, dacă acesta este altul decât creatorul topografiei; ... – indicații privind dreptul solicitantului de a înregistra topografia; ... – denumirea și destinația produsului semiconductor realizabil pe baza topografiei; ... – data fixării sau a primei codări a topografiei; ... – data primei exploatări comerciale a topografiei, când este cazul; ... – numele și prenumele sau denumirea și adresa mandatarului, când este cazul; ... – semnătura solicitantului sau, după caz, a mandatarului; ... ... b) o documentație tehnică, constituită din materiale grafice și texte, care să conțină informații suficiente pentru a permite identificarea topografiei și pentru a evidenția funcțiunea electronică a produsului semiconductor care încorporează topografia; ... c) două exemplare ale produsului semiconductor, dacă acesta a fost realizat și exploatat comercial; ... d) împuternicirea de reprezentare a mandatarului, după caz; ... e) dovada de plată a taxelor prevăzute de lege. ... (2) Toate documentele menționate mai sus se depun dactilografiate în limba română. + Articolul 14(1) Oficiul de Stat pentru Invenții și Mărci examinează cererile de înregistrare a topografiilor din punct de vedere al îndeplinirii cerințelor legale pentru constituirea depozitului reglementar și, dacă constată îndeplinirea acestora, efectuează înregistrarea topografiei în Registrul național al topografiilor, publică înregistrarea topografiei în condițiile prevăzute la art. 17 și eliberează persoanei îndreptățite un certificat de înregistrare a topografiei, în termen de 3 luni de la data publicării.(2) Data depozitului reglementar este data înregistrării cererii de protecție. + Articolul 15(1) În cazul în care, la examinarea cererii, se constată lipsuri sau deficiențe ale actelor prevăzute la art. 13, acestea se comunică în scris solicitantului, în termen de 15 zile de la data depunerii cererii, acordându-i-se un termen de două luni pentru a efectua completările și rectificările necesare.(2) Dacă în termenul acordat s-au efectuat toate aceste completări și rectificări, Oficiul de Stat pentru Invenții și Mărci efectuează procedura prevăzută la art. 14.(3) Data depozitului reglementar va fi, în acest caz, data la care s-au primit toate completările și rectificările necesare.(4) Dacă în termenul acordat nu s-au efectuat completările și rectificările cerute, cererea este respinsă și se comunică în scris solicitantului motivele respingerii. + Articolul 16(1) Hotărârile privind cererile de înregistrare a topografiilor pot fi contestate pe cale administrativă, în scris și motivat, la Oficiul de Stat pentru Invenții și Mărci, în termen de 3 luni de la comunicare.(2) Contestația va fi examinată, în termen de 3 luni de la înregistrarea acesteia, de către Comisia de reexaminare din cadrul Departamentului de apeluri*) al Oficiului de Stat pentru Invenții și Mărci. Notă ...
*) A se vedea noua structură organizatorică prevăzută în anexa la Hotărârea Guvernului nr. 573/1998 privind organizarea și funcționarea Oficiului de Stat pentru Invenții și Mărci, publicată în Monitorul Oficial al României, Partea I, nr. 345 din 11 septembrie 1998, astfel cum a fost modificată prin Hotărârea Guvernului nr. 560/2013.(3) Hotărârea motivată a Comisiei de reexaminare se comunică părților în termen de 15 zile de la pronunțare și poate fi atacată cu contestație la Tribunalul București, în termen de 30 de zile de la comunicare.(4) Hotărârea Tribunalului București poate fi atacată numai cu apel la Curtea de Apel București.(5) Hotărârile Comisiei de reexaminare rămase definitive și irevocabile se publică în B.O.P.I., în termen de 60 de zile. + Articolul 17(1) Înregistrarea topografiilor se publică în B.O.P.I., în termen de două luni de la data înregistrării.(2) Titularul este obligat să comunice, în cel mai scurt termen, Oficiului de Stat pentru Invenții și Mărci orice modificări survenite în ceea ce privește numele sau denumirea titularului ori a mandatarului acestuia. Oficiul de Stat pentru Invenții și Mărci operează modificările în Registrul național al topografiilor și le publică în B.O.P.I., în termen de 3 luni de la primirea comunicării. + Articolul 18(1) După publicarea înregistrării, documentația din depozitul reglementar al topografiilor poate fi consultată la sediul Oficiului de Stat pentru Invenții și Mărci de către persoanele interesate.(2) Nu pot fi consultate documentele din depozitul reglementar, care conțin informații declarate de solicitantul protecției ca fiind secrete comerciale. + Articolul 19(1) Orice persoană interesată are dreptul să formuleze în scris și motivat la Oficiul de Stat pentru Invenții și Mărci o cerere de revocare împotriva hotărârilor privind cererile de înregistrare a topografiilor produselor semiconductoare, în termen de 3 luni de la publicarea acestora, dacă hotărârile au fost luate cu nerespectarea art. 13.(2) Cererea de revocare va fi soluționată, în termen de 3 luni de la înregistrarea acesteia la Oficiul de Stat pentru Invenții și Mărci, de către Comisia de reexaminare din cadrul Departamentului de apeluri*) al oficiului. Notă ...
*) A se vedea noua structură organizatorică prevăzută în anexa la Hotărârea Guvernului nr. 573/1998 privind organizarea și funcționarea Oficiului de Stat pentru Invenții și Mărci, publicată în Monitorul Oficial al României, Partea I, nr. 345 din 11 septembrie 1998, astfel cum a fost modificată prin Hotărârea Guvernului nr. 560/2013.(3) Hotărârea motivată a Comisiei de reexaminare se comunică părților în termen de 15 zile de la pronunțare și va fi supusă căilor de atac prevăzute la art. 16 alin. (3) și (4).(4) Hotărârile privind revocarea, definitive și irevocabile, se publică în B.O.P.I., în termen de 60 de zile. + Capitolul IV Drepturi + Articolul 20Drepturile exclusive se sting la 10 ani de la prima dintre următoarele date:a) sfârșitul anului în care topografia a făcut obiectul unei exploatări comerciale pentru prima dată în lume; ... b) sfârșitul anului în care s-a constituit depozitul reglementar. ... + Articolul 21(1) Titularul unei topografii înregistrate are, pe toată durata de protecție, dreptul exclusiv de exploatare a topografiei, precum și dreptul exclusiv de a autoriza sau de a interzice următoarele acte:a) reproducerea acelei topografii, în măsura în care este protejată conform art. 3 alin. (1); ... b) exploatarea comercială sau importul în acest scop al unei topografii sau al unui produs semiconductor fabricat cu ajutorul acestei topografii. ... (2) Se exceptează de la dispozițiile alin. (1):a) reproducerea unei topografii cu titlu privat în scopuri necomerciale; ... b) reproducerea în scop de analiză, evaluare sau învățământ privind concepte, procedee, sisteme ori tehnici încorporate în topografie sau privind topografia însăși; ... c) actele privind o topografie protejată și care a fost creată plecând de la o analiză și o evaluare a unei alte topografii, efectuate potrivit lit. b). ... (3) Dreptul exclusiv de a autoriza sau de a interzice actele prevăzute la alin. (1) lit. b) nu este aplicabil actelor săvârșite după ce topografia sau produsul semiconductor a fost pus pe piață în România sau în Uniunea Europeană, de către titular sau cu consimțământul acestuia. + Articolul 22Drepturile exclusive prevăzute la art. 21 se nasc:a) la data depozitului reglementar; ... b) la data la care topografia a făcut obiectul unei exploatări comerciale pentru prima dată, oriunde în lume, dacă aceasta este anterioară datei prevăzute la lit. a). ... + Articolul 23Titularul are dreptul să marcheze produsele semiconductoare fabricate pe baza topografiei protejate, cu majuscula T. + Articolul 24Creatorii de topografii au dreptul să li se menționeze numele și calitatea de creator al topografiei în certificatul de înregistrare a topografiei și în publicațiile efectuate de Oficiul de Stat pentru Invenții și Mărci cu privire la topografiile înregistrate. + Articolul 25Creatorii de topografii, care, în virtutea prevederilor art. 9, nu sunt titulari, au dreptul la o remunerație care se stabilește prin contract încheiat între aceștia și titularul topografiei protejate. + Articolul 26(1) Nu constituie o încălcare a drepturilor titularului unei topografii protejate exploatarea topografiei de către persoana care a achiziționat cu bună-credință produsul semiconductor, fără să aibă posibilitatea de a ști că produsul semiconductor respectiv încorporează o topografie protejată, reprodusă ilegal. Începând de la data la care persoana în cauză a luat cunoștință că topografia este protejată, ea nu mai are dreptul de a achiziționa, fără autorizația titularului, produse semiconductoare similare, dar poate continua exploatarea comercială a produselor semiconductoare, achiziționate sau contractate anterior acestei date, cu condiția plății către titular a unei despăgubiri echitabile.(2) Dispozițiile alin. (1) sunt aplicabile și succesorilor în drepturi ai titularului topografiei protejate. + Articolul 27Pentru perioada anterioară nașterii drepturilor exclusive, în conformitate cu prevederile art. 22, persoana care are dreptul la protecție în temeiul prezentei legi și care poate dovedi că un terț a reprodus în mod fraudulos sau a exploatat comercial ori a importat în aceste scopuri topografia poate solicita daune potrivit dreptului comun. + Capitolul V Transmiterea drepturilor + Articolul 28Dreptul la protecție și drepturile ce decurg din înregistrarea unei topografii pot fi transmise, în tot sau în parte, prin cesiune și prin succesiune legală sau testamentară. + Articolul 29Drepturile conferite prin înregistrarea unei topografii pot fi transmise prin acordarea de licențe exclusive sau neexclusive. + Articolul 30Transmiterea drepturilor prevăzute la art. 28 și 29 produce efecte față de terți numai începând cu data publicării în B.O.P.I. a mențiunii transmiterii înregistrate la Oficiul de Stat pentru Invenții și Mărci. + Articolul 31(1) Tribunalul București poate acorda o licență obligatorie de exploatare unor persoane care, cu toate eforturile depuse, nu au reușit să obțină autorizația titularului de a exploata o topografie protejată, dacă:a) acordarea licenței este necesară în situații de urgență care privesc apărarea și siguranța națională, prevenirea sau lichidarea efectelor unor calamități naturale, încălcarea Legii concurenței nr. 21/1996, republicată, cu modificările și completările ulterioare, ori nerespectarea standardelor naționale privind poluarea atmosferei; ... b) au trecut cel puțin 4 ani de la începerea perioadei de protecție și topografia nu a fost exploatată comercial pe teritoriul României. ... (2) Licențele obligatorii sunt neexclusive și nu pot fi transmise decât împreună cu patrimoniul afectat aplicării lor.(3) Licențele obligatorii acordate se comunică Oficiului de Stat pentru Invenții și Mărci, care le înscrie în Registrul național al topografiilor.(4) Beneficiarul licenței obligatorii datorează titularului o remunerație echitabilă.(5) Întinderea și durata licențelor obligatorii vor fi limitate la scopurile pentru care acestea au fost acordate.(6) Beneficiari ai licenței obligatorii pot fi inclusiv Guvernul sau terții autorizați de acesta. + Articolul 32(1) La solicitarea motivată prezentată de persoana interesată, Tribunalul București poate retrage licența obligatorie atunci când circumstanțele care au condus la acordarea acesteia au încetat să mai existe, cu condiția ca interesele legitime ale persoanei care a dobândit-o să fie protejate într-o manieră corespunzătoare.(2) Licența nu va fi retrasă dacă există iminența repetării circumstanțelor care au determinat acordarea acesteia.(3) Hotărârile Tribunalului București privind acordarea unei licențe obligatorii, precum și cele privind retragerea acesteia vor putea fi atacate la Curtea de Apel București, în termen de 15 zile de la comunicare.(4) Hotărârile judecătorești definitive și irevocabile*) privind acordarea sau, după caz, retragerea licenței obligatorii se comunică de persoana interesată Oficiului de Stat pentru Invenții și Mărci, care le înregistrează în Registrul național al topografiilor și publică mențiunea acestor hotărâri în B.O.P.I., în termen de 30 de zile de la comunicare. Notă ...
*) De la data intrării în vigoare a Codului de procedură civilă, referirile din cuprinsul actelor normative la hotărârea judecătorească "definitivă și irevocabilă" sau, după caz, "irevocabilă" se vor înțelege ca fiind făcute la hotărârea judecătorească "definitivă". + Articolul 33Oficiul de Stat pentru Invenții și Mărci publică în B.O.P.I. toate cesiunile și licențele înregistrate cu privire la topografiile protejate, precum și modificările survenite în legătură cu acestea, în termen de 3 luni de la înregistrarea lor. + Capitolul VI Încetarea drepturilor + Articolul 34(1) Drepturile conferite titularului prin înregistrarea topografiei se sting la data expirării perioadei de protecție, dată la care topografia intră în domeniul public, putând fi exploatată de orice persoană fără nicio restricție.(2) Drepturile titularului se sting înainte de expirarea duratei de protecție, dacă sunt îndeplinite condițiile prevăzute la art. 11 lit. b). + Articolul 35Titularul poate renunța la protecția unei topografii înregistrate oricând în cursul duratei de protecție; renunțarea are ca efect stingerea drepturilor titularului cu toate consecințele prevăzute la art. 34 alin. (1), începând de la data publicării cererii de renunțare în B.O.P.I. + Articolul 36(1) Orice persoană interesată poate cere Tribunalului București anularea în tot sau în parte a înregistrării unei topografii, în cazul în care se constată că nu au fost îndeplinite condițiile legale pentru acordarea protecției. Cererea de anulare poate fi formulată pe întreaga perioadă de protecție a topografiei.(2) Hotărârile Tribunalului București pot fi atacate cu apel la Curtea de Apel București, în termen de 30 de zile de la comunicare.(3) Hotărârile Curții de Apel București pot fi atacate cu recurs la Înalta Curte de Casație și Justiție, în termen de 30 de zile de la comunicare. + Articolul 37Oficiul de Stat pentru Invenții și Mărci înscrie în Registrul național al topografiilor și publică în B.O.P.I. toate modificările privind protecția topografiilor survenite ca urmare a aplicării dispozițiilor art. 34-36. + Capitolul VII Apărarea drepturilor + Articolul 38(1) Exploatarea comercială sau producerea fără drept a unei topografii protejate ori a unui produs semiconductor în care este încorporată o topografie protejată sau a unui element de circuit care încorporează un astfel de produs semiconductor, în măsura în care acest element continuă să conțină o topografie, dacă fapta a fost comisă după data publicării înregistrării topografiei în Registrul național al topografiilor, constituie infracțiunea de contrafacere și se pedepsește cu închisoare de la 3 luni la 2 ani sau cu amendă.(2) Împăcarea înlătură răspunderea penală. + Articolul 39Litigiile cu privire la calitatea de creator al topografiei sau de titular, precum și cele cu privire la drepturile născute din înregistrarea topografiilor - inclusiv drepturile patrimoniale ale creatorilor - sau din contractele de cesiune sau licență sunt de competența instanțelor judecătorești. + Articolul 40În cazul în care, prin hotărâre judecătorească definitivă și irevocabilă*), se constată că o altă persoană decât titularul certificatului de înregistrare este îndreptățită la obținerea protecției topografiei, Oficiul de Stat pentru Invenții și Mărci eliberează certificatul de înregistrare persoanei îndreptățite, înscrie în Registrul național al topografiilor modificarea de titular și o publică în B.O.P.I. Notă ...
*) A se vedea nota de subsol de la art. 32 alin. (4). + Articolul 41În situația în care drepturile asupra unei topografii înregistrate au încetat pentru o perioadă de timp ca urmare a renunțării la protecție, a decăderii din drepturi sau a anulării înregistrării, despăgubirile și celelalte drepturi patrimoniale dobândite de titular, corespunzător perioadei menționate, se restituie de către acesta persoanelor de la care au fost dobândite. + Articolul 42La cererea instanței judecătorești, Oficiul de Stat pentru Invenții și Mărci este obligat să înainteze actele, documentele și informațiile necesare judecării cauzei cu care a fost învestită, acestea restituindu-se la încetarea procesului. Citarea în instanță se va face numai în acest scop. + Articolul 43(1) Procedurile privind cererile și certificatele de înregistrare a topografiilor produselor semiconductoare sunt supuse taxelor, în cuantumul și la termenele stabilite conform legii. Taxele se plătesc în contul Oficiului de Stat pentru Invenții și Mărci.(2) Taxele datorate de persoanele fizice și persoanele juridice cu domiciliul sau, după caz, cu sediul în străinătate se plătesc în valută în contul Oficiului de Stat pentru Invenții și Mărci.(3) Neplata taxelor la termenele legale prevăzute atrage neefectuarea procedurii respective. + Capitolul VIII Dispoziții finale + Articolul 44Prezenta lege intră în vigoare în termen de 3 luni de la data publicării ei în Monitorul Oficial al României, Partea I**). Notă ...
**) Legea nr. 16/1995 a fost publicată în Monitorul Oficial al României, Partea I, nr. 45 din 9 martie 1995.Prezenta lege transpune Directiva Consiliului nr. 87/54/CEE din 16 decembrie 1986 privind protecția juridică a topografiilor produselor semiconductoare, publicată în Jurnalul Oficial al Comunităților Europene nr. L 024 din 27 ianuarie 1987.